Kirsten Normann Andersen (SF), 2023-04-14:
Tak for det.
I SF mener vi jo grundlæggende ikke, at det skal være lovligt at lave irreversible operationer på børn uden medicinsk indikation.
Det vil jeg egentlig gerne slå fast indledningsvis.
Det synes jeg altid man skal være voksen nok til selv at kunne træffe beslutning om, når en operation er irreversibel.
Det er ikke et nyt synspunkt; det synspunkt har vi haft igennem lang tid, og det står jeg egentlig også på i dag.
Jeg synes egentlig også, at det lidt er et paradoks, at de tre ordførere fra regeringspartierne alle sammen har omtalt ulovlige omskæringer som en del af det her forslag og samtidig også fremhævet, at der er tale om skader på børn eller omskæringer, som har gjort skader på børn.
For mon ikke godt vi kan være enige om i det her Ting, at det er ulovligt, og at det selvfølgelig skal straffes, hvis man laver skader på børn i forbindelse med sådan en handling, fordi man udfører en handling, som man ikke har fagligt belæg for at gøre?
Når det er sagt, noterede jeg mig også, at fru Eva Kjer Hansen netop fokuserede på straf som en del af det her forslag og også nævnte, at det jo er opsamlingen på forskellige elementer.
Jeg synes, det her forslag savner, at det i virkeligheden favner de forskellige elementer, så man kan se det i en sammenhæng med andre tiltag, som også skal gøres i forhold til lige præcis det her emne.
Jeg noterer mig også, at der i høringssvaret fremgår flere uklarheder, som jeg mener skal undersøges i den videre lovbehandling.
Jeg kan forstå, at omskæringer af drengebørn på ikkemedicinsk grundlag allerede nu kan straffes efter straffelovens § 244 eller 245 om simpel eller grov vold.
Jeg noterer mig også, at lægefagligt personale allerede nu kan videregive oplysninger uden samtykke fra forældrene i tilfælde, hvor der er sket brud på straffelovens § 244 eller 245.
Hvis det er tilfældet, må man udlede, at store dele af det her lovforslag burde være unødvendigt, og at der er et oplysningsbehov snarere end behov for yderligere lovgivning.
Jeg forventer faktisk, at vi kan få klarlagt det i en udvalgsbehandling og få afdækket, om behandlingen af spørgsmål om ikkemedicinsk omskæring af drengebørn skal foregå der, og også, om det er hensigtsmæssigt, at straffebestemmelser for en ulovlig handling i den sammenhæng skal stå i autorisationsloven, eller om straffebestemmelser i stedet burde fastlægges i straffeloven.
Derudover, som andre ordførere allerede har nævnt, behandler vi også andre forslag her, nemlig forenkling af regler for indberetning af utilsigtede hændelser.
Det synes jeg selv giver rigtig god mening.
Indberetning af utilsigtede hændelser blev i tidernes morgen indført, fordi det skulle være et læringsprojekt, hvor vi kunne blive klogere på handlinger og procedurer og andet, som kunne være til skade for patienterne, og på den måde blive klogere ved at tale om det i dagligdagen.
Jeg synes selv, at den her lovgivning mere har fået karakter af, at vi leder efter fejl og efter straf.
Det synes jeg er forkert, for det synes jeg vi har andre systemer til.
Derfor synes jeg også, det er klogt at ændre på reglerne nu.
Jeg tror, at læringselementet vil fortsætte.
I den sammenhæng giver det selvfølgelig heller ikke mening længere at lave en egentlig årsberetning, så den del af forslaget bakker jeg op om.
Men jeg synes, der er nogle spørgsmål her, som kræver, at vi får det drøftet i en udvalgsbehandling, så vi også får styr på, hvad der rent faktisk gør sig gældende her, og om vi med fordel kunne have overført den her beslutning til straffeloven i stedet for til sundhedsloven.
Tak for ordet.